Tomra-konkurrent mot børs
Det tyske elektronikk og teknologikonsernet Wincor Nixdorf er på vei til børs. Selskapet kjøpte i fjor den tyske panteautomatprodusenten Prokent
Wincor Nixdorf er etter kjøpet av Prokent i fjor den viktigste utfordreren til Tomra i det tyske panteautomatmarkedet. Nå vil Wincor Nixdorf og eierne sette selskapet på børs og samtidig reise inntil 476 millioner euro i en emisjon og et nedsalg, melder Bloomberg. Børsnoteringen er ventet å finne sted i løpet av mai.
Emisjonsbeløpet skal brukes til gjeldsnedbetaling og finansieringen av den videre utviklingen av konsernet.
Wincor Nixdorf er mest kjent for produksjon av minibankautomater, hvor de er nummer to i Europa. Selskapet lansert i forrige uke sin tredje panteautomat i det norske markedet.
Emisjons- og nedsalgsperioden starter i dag, og vil bli avsluttet 18. mai. Totalt er det planlagt utstedt og solgt inntil 9,51 millioner aksjer i kursintervallet 0,41 til 0,50 euro avhengig av utfallet av bookbuildingen. 2,48 millioner aksjer legges ut i emisjonen, i tillegg til en overtildelingsopsjon på 1,24 millioner aksjer. Resten av aksjene er nedsalg fra eierne.
Det er Deutsche Bank og Goldman Sachs som leder tilretteleggingen av emisjonen.
Wincor kontrolleres i dag av verdens største selskapsoppkjøper, amerikanske Kohlberg Kravis Roberts & Co. De sitter på 71,3 prosent av aksjene, men vil etter emisjonen ned i en eierandel på 28,6 prosent. Goldmans Sachs oppkjøpsenhet er nest største eier med 17, prosent.